Foto: Helge Mikalsen

Voldtatt må gå på skole med overgriperen

Den unge kvinnen må studere på samme sted som sin overgriper, i påvente av at han skal inn til soning.

Oppdatert 2. november 2013

Artikkelen er over syv år gammel



Mannen som er dømt for voldtekten nektes å fullføre utdanningen som fysioterapeut, men kan samtidig studere ved samme studiested som sitt offeret mens han står i soningskøen.

Stor belastning

En rettskraftig dom for overgrep mot en sovende kvinne i Tromsø, gjør at studenten ansees som uskikket til å arbeide med pasienter.

Derfor har mannen begynt på en annen utdannelse et annet sted i Nord-Norge.

- Han har klasserom rett overfor hvor jeg har klasserom. Det er en ekstra belastning å se han, og vite at han er så nær. Han har ødelagt nok i livet mitt, sier kvinnen til VG.

I april 2011 opplevde den unge kvinnen sitt livs mareritt, da hun ble utsatt for en voldtekt på en fest i Tromsø.

Saken har vært til topps i det norske rettssystemet. 6. februar i år ble den tidligere fysioterapistudenten i Høyesterett dømt til tre år og åtte måneders fengsel for voldtekt.

Til utlandet

- Det gikk dårlig med eksamener etter overgrepet. Jeg fikk en stopp i livet, forteller kvinnen til VG.

For å komme seg vekk, tok hun et halvt års studium i utlandet. Meningen var å avslutte dette med et halvt år i Norge, men fordi hun risikerer å møte overgriperen i gangene, gruer hun seg nå til å dra på skolen. Derfor drar hun nå så lite på skolen som mulig.

- Jeg klarte ikke å fullføre studiet mens rettssakene pågikk, så jeg ville ta opp igjen det jeg manglet for å få fullført studiet nå etter jul. Men det er hardt å gå på samme skole med han som har ødelagt så mye i livet mitt. Det frister ikke å gå på skolen nå. Jeg sitter her med studielån og en studieplan som jeg vil fullføre. Jeg er lei av at livet mitt er på vent, sier hun til VG.

Kvinnens bistandsadvokat Kjetil H. Nilsen sier han aldri har vært borte i noen lignende problemstilling.

Mindre forhold

Han mener det er beklagelig at man ikke begynte å forberede soning allerede da skyldspørsmålet var avgjort, altså i fjor høst.

- De som blir funnet skyldige i denne type kriminalitet burde få omgående soning, mener han.

Han sier situasjonen er en ekstrem tilleggsbelastning for fornærmede, og påpeker at man får situasjonen enda tettere på kroppen i Nord-Norge - hvor forholdene er mindre.

ADVOKAT: John Christian Elden. Foto: Simen Næss Hagen

Gjennom sin advokat John Christian Elden sier den voldtektsdømte mannen at han startet utdanningen på sitt hjemsted.

- Jeg er tvunget til å bo hjemme på grunn av et studielån på 300.000 på en utdanning jeg ikke kan bruke - i tillegg til et erstatningskrav på 150.000. Jeg jobber ved siden av studiene for å finansiere dem, sier mannen.

I soningskø

Han sier videre at han ikke var klar over at kvinnen fortsatt gikk på høyskolen, men trodde at hun var i utlandet da han startet der høsten 2012.

- Jeg forstår at det er en belastning for henne. Jeg vil ikke se henne mer enn hun vil se meg, og forhåpentligvis vil det være enden på denne håpløse situasjonen, sier mannen gjennom sin advokat til VG.

John Christian Elden påpeker at det ikke er noen ønsket situasjon fra klientens side å stå i soningskø.

- Samtidig er det ikke noe poeng nå å kalle han inn før skoleåret er avsluttet slik at man ikke kan dra nytte av denne undervisningen heller, sier Elden til VG.

Kvinnen forteller at hun etter voldtekten har slitt med sosial angst, og har vært redd for å gå ut blant folk. Hun er nå glad for å ha blitt trodd i alle tre rettsinstanser.

- Det er ingen som kan påstå at jeg lyver. Nå kan jeg gå med hodet høyt hevet, sier hun til VG.

Slik prioriteres soningskøen

Det er Kriminalomsorgen som har ansvaret for å innkalle straffedømte til soning.

- Den dømte skal innkalles så raskt som mulig. Dette betyr at soning ideelt sett skal påbegynnes senest 60 dager etter at dommen er mottatt av den aktuelle region i Kriminalomsorgen, sier avdelingsdirektør Sissel Kofoed i Justisdepartementet på generelt grunnlag.

- Ved soningskø skal man prioritere varetekt, lange dommer, vold- og sedelighetsforbrytelser, unge under 21 år, samt aktive gjengmedlemmer, opplyser Kofoed.

Kvinnens bistandsadvokat påpeker at dette er en omfattende prioriteringsliste.

- Det høres ut som den favner om mellom 70 og 80 prosent av de straffbare forholdene i Norge, sier Kjetil H. Nilsen til VG.

Publisert: 22.04.13 kl. 22:35 Oppdatert: 02.11.13 kl. 12:09